钦定古今图书集成/明伦汇编/官常典/第775卷 > 张裔
## 钦定古今图书集成/明伦汇编/官常典/第775卷 > 张裔

按《蜀志》本传：“裔字君嗣，蜀郡成都人也。治《公羊春秋》，
博涉《史》《汉》。汝南许文休入蜀，谓裔干理敏捷，是中夏
锺元常之伦也。刘璋时举孝廉，为鱼复长，迁州署从
事，领帐下司马。张飞自荆州由垫江入，璋授裔兵，拒
张飞于德阳陌下。军败还成都，为璋奉使诣先主，先
主许以礼其君而安其人也。裔还城门乃开。先主以”
裔为巴郡太守，还为司金中郎将，典作农战之器。先
是，益州郡杀太守正昂、耆率雍闿，恩信著于南土，使
命周旋，远通孙权。乃以裔为益州太守。径往至郡，闿
遂沬趄不宾，假鬼教曰：“张府君如瓠壶，外虽泽而内
实麤，不足杀。”令缚与吴。于是遂送裔于权。会先主薨，
诸葛亮遣邓芝使吴。亮令芝言次可从权请裔。裔自
至吴数年，流徙伏匿，权未之知也，故许芝遣裔。裔临
发，权乃引见，问裔曰：“蜀卓氏寡女，亡奔司马相如，贵
土风俗何以乃尔乎？”裔对曰：“愚以为卓氏之寡女，犹
贤于买臣之妻。”权又谓裔曰：“君还，必用事西朝，终不
作田父于闾里也。将何以报我？”裔对曰：“裔负罪而归，
将委命有司。若蒙徼幸，得全首领，五十八以前父母
之年也。自此以后，大王之赐也。”权言笑欢悦，有器裔
之色。裔出阁，深悔不能阳愚，即便就船，倍道兼行。权
果追之，裔已入永安界数十里，追者不能及。既至，蜀
丞相亮以为参军，署府事，又领益州治中从事。亮出
驻汉中，裔以射声校尉领留府长史，常称曰：“公赏不
遗远，罚不阿近，爵不可以无功取，刑不可以贵势免，
此贤愚之所以佥忘其身者也。”其明年，北诣亮谘事，
送者数百，车乘盈路。裔还书与其亲曰：“近者涉道，昼
夜接宾，不得宁息。人自敬丞相长史，男子张君嗣附
之，疲倦欲死。”其谈啁流速，皆此类也。少与犍为杨恭

门户，抚恤故旧，振赡衰宗，行义甚至。加辅汉将军，领
长史如故。建兴八年卒。子毣嗣。